Bylmoorde-saak: Sekuriteitsbestuurder getuigHenri van Breda in die hof (April 2017) Foto: Catherine Rice/ANA Henri van Breda was Maandag vir die sewende dag in die Wes-Kaapse hooggeregshof waar die sekuriteitsbestuurder van die De Zalze-landgoed getuig het. Die 22-jarige word daarvan beskuldig dat hy sy ma, pa en broer in Januarie 2015 by hul huis op die landgoed met ŉ byl vermoor het. Sy sussie, Marli, wat in daardie stadium 16 jaar oud was, het die aanval oorleef. Van Breda het skuld ontken op drie aanklagte van moord en een van poging tot moord, asook ŉ aanklag van dwarsboming van die gereg. Die sekuriteitsbestuurder Marcia Rossouw het aan die hof gesê alhoewel daar die aand van die moorde vier aktiverings was, was dit nie “ware alarms” nie, maar kan eerder toegeskryf word aan ŉ kragonderbreking. Rossouw werk al sedert Februarie 2014 by die luukse landgoed en sy het getuig dat verskeie verbeterings aan die stelsel gedoen moes word toe sy by die landgoed begin werk het. Die elektriese heining is in September 2014 opgegradeer, en bykomende kameras is in 2015 geïnstalleer, maar nie as gevolg van die moorde nie. Sy het gesê een kamera kan 360 grade draai en die ander kan van 800 m fokus. Kameras is op al die strategiese punte geïnstalleer, asook by die hekke, en ŉ infrarooikamera fokus op die rivier. Sy het gesê die landgoed het twee veiligheidsroetes, een binne die landgoed en die ander om die grensdraad. Sy het gesê alle patrollies is die aand afgehandel. Die Van Breda-huis is in die middel van die landgoed geleë. Die R44 loop langs die landgoed verby en daar is ook ŉ Protea-hotel, twee plase, ŉ vliegveld en ŉ munisipale veld aangrensend tot die landgoed, het sy getuig. Sy het gesê sy weet van die voorval van ŉ polisiebeampte wat tot by die hek gejaag het. “ŉ Veiligheidsbeampte het hulle vergesel en nog een het op pad na die huis by hulle aangesluit.” Sy het aan die hof gesê sy het “dadelik versoek dat ŉ veiligheidsbeampte elke sentimeter van die heining nagaan om te bepaal of daar enige teken van onregmatige toegang was”. Sy het ook kameraverslae versoek. Toegang word baie streng by die landgoed beheer en inwoners kan slegs met hul toegangskaarte die landgoed betree. Sy het gesê inwoners laat soms ander persone toe om hul toegangskaarte te gebruik, “maar dit word nie toegelaat nie”. Op die aand van die moorde het 18 persone die drie hekke van die landgoed gebruik. Almal het toegangskaarte gehad. “Inwoners sal geluide of enigiets buitengewoon aanmeld, maar daar was niks die aand van die moorde nie.” Rossouw het gesê daar is niks in hul rekords wat wys dat enigiets verdag gebeur het nie. Pieter Botha, vir Van Breda, het egter leemtes in die veiligheidstelsel uitgewys en Rossouw moes verskeie toegewings maak in haar kruisondervraging. Aktiverings op die alarmstelsel is sigbaar in ŉ beheerkamer in Parow, en ŉ veiligheidsbeampte word daarna in kennis gestel en die stelsel word herstel sodra die kwessie opgelos is. Botha voer aan dat, indien ŉ tak op die heining geplaas word en die alarm geaktiveer word, kan ŉ persoon oor die heining klim terwyl die patrolliebeampte op pad is, en totdat die alarm gedeaktiveer is. Rossouw het toegegee dat dit moontlik sou wees om só toegang te bekom, maar sy het gesê ŉ kamera sou opgemerk het indien iemand oor die heining geklim het. Regter Siraj Desai wou weet of dit moontlik sou wees om ŉ tonnel onder deur die heining te grawe, maar Rossouw het gesê daar was geen teken daarvan nie. Daar was ook nie voetspore, gebreekte bosse of tekens dat ŉ gat gegrawe is nie. Sy het gesê iemand sou baie diep moes grawe en sou ook moontlik geskok word. Botha het gefokus op ŉ verslag van 2012 wat deur Thorburn Security, die maatskappy wat vir die veiligheid by die landgoed verantwoordelik is, opgestel is. Verskeie probleemgebiede, “wat daardie aand ook probleemgebiede was” is uitgewys. Hy het daarop gewys dat slegs 35% van die heining deur kameras gedek word. Indien iemand onregmatig toegang bekom het, sou dit tussen vyf en agt minute duur voor ŉ patrolliemotor opdaag. Rossouw het egter gesê die reaksietyd is minder as vier minute. Botha het ook daarop gewys dat daar ŉ breuk in die sekuriteit was toe ŉ verslaggewer toegang bekom het en foto’s van die huis geneem het. Hy het gesê hy het gesien hoe die verslaggewer uit ŉ ongemerkte motor foto’s neem. Rossouw het toegegee dat dit nie moeilik sou wees om dit te doen nie. Botha het ook na vorige inbrake en diefstal by De Zalze verwys en gesê toegang is bekom deur die grensdraad naby die rivier. Die verhoor duur voort. Lees alle vorige berigte oor Henri van Breda op Maroela Media.